《岑公洞》
宋代·冯山

武龙南浦南，秀拔异众山。下有岩洞幽，嵌虚隐玄关。

岑公江陵来，一寓不复还。养神脱尘滓，百岁如童颜。

至今遗像存，寂寞空幢幡。老柏壮人气，清泉绕回环。

暂为物外游，偷向壶中閒。叟其静者欤，深藏厌喧烦。

或将避扰攘，甘此石穴艰。不虞身后闻，夐若高难攀。

万事皆偶尔，多在功名间。

作者简介：宋普州安岳人，字允南。初名献能。时称鸿硕先生。嘉祐二年进士。熙宁末，为秘书丞、通判梓州。邓绾荐为台官，不就，退居二十年。后范祖禹荐于朝，官终祠部郎中。有《春秋通解》、《冯安岳集》。